L'Acord de Govern de 27 de novembre de 2007, d'impuls de la interoperabilitat en la Generalitat de Catalunya, crea el Catàleg de dades i documents electrònics amb la finalitat de posar a disposició de l'Administració de la Generalitat mateixa, entitats de dret públic vinculades o dependents la relació actualitzada de dades i documents que es poden obtenir per mitjans electrònics a través de la PICA (Plataforma d'Integració i Col·laboració Administrativa) i així poder donar compliment a l'obligació establerta legalment de no exigir als ciutadans la documentació que ja es troba en poder de les administracions públiques i millora així les relacions intra i interadministratives en benefici de la millora del servei a la ciutadania.
L'Acord esmentat facultava el conseller de Governació i Administracions Públiques per establir les normes que permetien als departaments utilitzar aquest Catàleg, tant des del punt de vista dels que necessitin accedir a les dades i documents electrònics disponibles que s'ofereixen, com des del punt de vista d'aquells que vulguin incorporar les seves dades i documents en format electrònic.
A aquests efectes, es va aprovar el protocol d'interoperabilitat per Ordre del conseller de Governació i Administracions Públiques de 30 de juliol de 2008.
Tanmateix, l'aprovació posterior del Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, suposa un canvi organitzatiu substancial, ja que ordena el procés de desenvolupament dels serveis electrònics, i fixa el paper de cadascun dels actors que hi participen i planifica l'estratègia d'implantació, i preveu, entre altres, l'aprovació del protocol d'interoperabilitat.
Al mateix temps determina que correspon a la Secretaria de Funció Pública i Modernització de l'Administració elaborar el protocol d'interoperabilitat, que s'aprova per mitjà d'ordre del conseller o consellera competent en matèria d'Administració electrònica.
Atès l'anterior, s'escau l'aprovació d'un nou protocol d'interoperabilitat adaptat al que estableix el Decret 56/2009, que vindrà a substituir el protocol d'interoperabilitat aprovat per Ordre del conseller de Governació i Administracions Públiques de 30 de juliol de 2008.
El protocol d'interoperabilitat és el document que determina el procediment per requerir i incorporar dades i documents al Catàleg de dades i documents electrònics, i fixa directrius corporatives en matèria d'interoperabilitat.
Es dóna així compliment al Decret 56/2009 el qual estableix la necessitat d'elaboració d'aquest protocol i l'aprovació mitjançant ordre del conseller de Governació i Administracions Públiques.
Aprovar el protocol d'interoperabilitat que determina el procediment per requerir i incorporar dades i documents al Catàleg de dades i documents electrònics, i fixa directrius corporatives en matèria d'interoperabilitat, que s'inclou com annex a aquesta Ordre.
S'autoritza la Secretaria de Funció Pública i Modernització de l'Administració perquè realitzi les actuacions que siguin necessàries per a l'execució i desenvolupament del protocol d'interoperabilitat.
Es deroga el protocol d'interoperabilitat aprovat per Ordre del conseller de Governació i Administracions Públiques de 30 de juliol de 2008.
Barcelona, 22 de setembre de 2010
Procediment a seguir per part d'un requeridor d'informació.
Procediment a seguir per part d'un emissor d'informació.
1.1 La llei 29/2010, de 3 d'agost, de l'ús dels mitjans electrònics al sector públic de Catalunya, contribueix en el procés de transformació de les administracions públiques catalanes regulant el paper dels mitjans electrònics per facilitar la consolidació d'un model propi d'Administració electrònica que, sobre la base de l'ús dels mitjans electrònics busca una millora de l'eficiència interna i facilitar les relacions entre l'Administració i la ciutadania.
1.2 El Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, a l'article 19, capítol 3, sobre l'impuls a la interoperabilitat estableix que "el protocol d'interoperabilitat és el document que determina el procediment per requerir i incorporar dades i documents al Catàleg de dades i documents electrònics, i fixa directrius corporatives en matèria d'interoperabilitat", i que correspon a la Secretaria de Funció Pública i Modernització de l'Administració elaborar el protocol d'interoperabilitat, que s'aprova per mitjà d'ordre del conseller o consellera competent en matèria d'Administració electrònica.
1.3 L'article 16 de l'esmentat Decret, preveu que "Les dades i documents en suport electrònic de què disposen els ens previstos a la lletra a) de l'article 2.1 han de ser posades a disposició dels ens que la integren i de les administracions i altres institucions públiques per al compliment dels serveis i tràmits de la seva competència, amb l'objectiu de garantir el dret dels ciutadans i les ciutadanes de no aportar documents que estiguin en poder de les administracions públiques."
1.4 Les diferents administracions públiques han assumit que una de les principals necessitats per avançar en l'Administració electrònica és poder interoperar entre sistemes (poder intercanviar dades i documents entre administracions de manera telemàtica) i, així, evitar demanar al ciutadà l'aportació de documents emesos per altres administracions i entitats.
1.5 La llei 11/2007, de 22 de juny, d'accés electrònic dels ciutadans als serveis públics, reconeix i regula el dret que tenen els ciutadans a relacionar-se amb les administracions públiques utilitzant mitjans electrònics per a l'exercici dels seus drets previstos a la Llei 30/1992, i més concretament el dret a no aportar les dades i documents que es troben en poder de les administracions públiques, així com obtenir informació, realitzar consultes i al·legacions, formular sol·licituds, manifestar consentiment, efectuar pagaments, realitzar transaccions i oposar-se a resolucions i actes administratius per mitjans electrònics.
1.6 El Govern de la Generalitat té com a un dels seus objectius estratègics l'impuls i el desenvolupament de l'Administració electrònica.
En aquest sentit, es va signar el 22 d'octubre de 2006 el Conveni Marc de col·laboració entre el Departament de Governació (en nom de l'Administració de la Generalitat de Catalunya), el Consorci Localret, l'Ajuntament de Barcelona i el Consorci d'Administració Oberta de Catalunya, que té com a objecte establir el marc de col·laboració entre aquestes parts per fer efectiva la interoperabilitat entre els sistemes d'informació de l'Administració de la Generalitat i els ens que en depenen, amb l'Ajuntament de Barcelona i els ens locals de Catalunya que s'hi adhereixin.
1.7 L'Acord de Govern de 27 de novembre de 2007, per al impuls de la interoperabilitat a la Generalitat de Catalunya, impulsa l'Administració electrònica per simplificar els tràmits dels ciutadans mitjançant la creació del Catàleg de dades i documents electrònics de la Generalitat amb la finalitat de posar a disposició de l'Administració mateixa, els seus organismes i les entitats participades la relació actualitzada de dades i documents que es poden obtenir per mitjans electrònics a través de la PICA (Plataforma d'Integració i Col·laboració Administrativa).
1.8 El Catàleg de dades i documents electrònics, elaborat i gestionat per la Secretaria de Funció Pública i Modernització de l'Administració, posa a disposició de l'Administració de la Generalitat la relació actualitzada de les dades i els documents de l'Administració de la Generalitat mateixa i d'altres administracions i institucions que es poden obtenir per mitjans telemàtics.
Aquest Catàleg és consultable a través del portal de l'empleat públic.
Aquest protocol té per objecte:
2.1 Donar compliment al Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, en matèria d'interoperabilitat.
2.2 Determinar el procediment per requerir dades i documents del Catàleg de dades i documents electrònics a través de la PICA.
Els documents electrònics disponibles no es podran requerir a l'administrat, sempre que aquest consenteixi fer la consulta en el seu nom.
2.3 Determinar el procediment per incorporar dades i documents al Catàleg de dades i documents electrònics i convertir-se en emissor per posar-les a disposició de l'Administració de la Generalitat i de les altres administracions públiques i institucions per al compliment dels serveis i tràmits de la seva competència, amb l'objectiu d'evitar l'aportació de documentació per part dels ciutadans, empreses i organitzacions d'acord amb el principi de col·laboració administrativa, amb les màximes garanties de veracitat, seguretat i integritat.
2.5 Donar les directrius corporatives als departaments de la Generalitat de Catalunya per aconseguir una forma de treballar homogènia en el si de l'organització en matèria d'intercanvi de dades i d'informació electrònica (interoperabilitat).
2.6 Establir la metodologia d'ús del Catàleg de dades i documents electrònics: rols, responsabilitats, usuaris, procediment, etc.
Aquest protocol és d'aplicació a tots els ens previstos a la lletra a) de l'article 2.1 del Decret 56/2009 que necessitin interoperar, ja sigui requerint i/o emetent dades i/o certificats.
La PICA és la plataforma tecnològica que s'ha d'utilitzar per realitzar qualsevol tipus d'intercanvi de dades i informació entre els departaments de la Generalitat i entitats que en depenen, i entre aquests i altres administracions públiques catalanes i estatals; així com amb d'altres entitats externes.
A efectes d'aquest protocol, els òrgans implicats són els següents:
4.1 La Secretaria de Funció Pública i Modernització de l'Administració que mitjançant l'Oficina per al Desenvolupament de l'Administració Electrònica (ODAE) és l'òrgan competent per a l'impuls de l'Administració electrònica en la Generalitat de Catalunya.
En el marc d'aquest protocol té les següents funcions:
Donar suport als departaments, tant des del punt de vista tecnològic com funcional per poder consumir o oferir dades i documents al Catàleg de dades i documents electrònics a través de la PICA.
Recollir les necessitats dels departaments i òrgans que en depenen i prioritzar la incorporació de serveis i productes nous al Catàleg de dades i documents electrònics a través de la PICA.
Promoure els convenis i acords amb organismes i entitats externes per a l'intercanvi de dades i informació i oferir-los electrònicament al Catàleg de dades i documents electrònics a través de la PICA.
Comunicar a les direccions de serveis dels departaments, i més concretament a les unitats d'organització, les altes de nous productes al Catàleg de dades i documents electrònics disponibles a la PICA.
4.2 Els departaments de la Generalitat i entitats dependents o adscrites: en ordre a racionalitzar el nombre de fluxos de relació, la Direcció de Serveis de cada Departament o assimilat, a través de les unitats d'organització (o assimilats que en tinguin les funcions), centralitzarà totes les relacions, tant de les diferents unitats del departament com dels organismes que en depenen i de les entitats i institucions que hi són adscrites.
Les àrees TIC es responsabilitzaran dels requeriments tecnològics, planificació temporal i avaluació econòmica corresponent.
En relació amb la interoperabilitat existeixen dos rols d'actuació:
Emissor: òrgan o entitat que posa a disposició de la PICA el consum de dades i/o documents de la seva competència.
Requeridor: òrgan o entitat que consumeix dades i/o documents de la PICA per a la realització dels tràmits de la seva competència.
4.3 La Direcció General d'Atenció Ciutadana (DGAC): és l'òrgan competent en la definició i desenvolupament de la política d'atenció al ciutadà i a les organitzacions de la societat civil.
En el marc d'aquest protocol, aplicarà els criteris establerts per assolir la correcta implantació dels serveis i tràmits al portal Gencat-Serveis i Tràmits que requereixin connexió a la PICA.
4.4 El Centre de Telecomunicacions i Tecnologies de la Informació (CTTI): és l'entitat competent en la definició i desenvolupament de la política en matèria de tecnologies de la informació i comunicació.
En el marc d'aquest protocol té encarregada la funció de desenvolupar les eines corporatives necessàries i fer la correcta coordinació amb les àrees TIC dels departaments per aconseguir el correcte funcionament i integració dels sistemes propis dels departaments amb la PICA.
4.5 La Comissió de Coordinació Corporativa: és l'òrgan col·legiat que marca la política de desenvolupament dels recursos corporatius de la Generalitat de Catalunya.
En el marc d'aquest protocol, analitzarà i informarà, si s'escau, aquelles iniciatives en l'àmbit de la modernització de l'Administració, en concret d'interoperabilitat.
4.6 El Consorci AOC: és l'entitat encarregada de desenvolupar els recursos tecnològics en matèria d'Administració electrònica que puguin ser utilitzats per totes les administracions públiques catalanes.
En el marc d'aquest protocol és el responsable de la Plataforma de Col·laboració Interadministrativa (PCI), coordinada amb la PICA, que permet fer possible els intercanvis amb l'Administració local, l'Administració General de l'Estat i altres organismes, entitats i institucions.
A la vegada, el Consorci AOC a través del seu president és l'òrgan legitimat per poder signar els convenis d'intercanvis de dades i documents electrònics, en nom de l'Administració de la Generalitat.
Així doncs, el Consorci AOC actua en matèria d'interoperabilitat, com a pont entre la Generalitat i les altres administracions públiques, organismes i entitats.
Procediment a seguir per part d'un requeridor d'informació
5.1 Qui pot ser entitat o òrgan requeridor?
En compliment del Decret 56/2009 és obligació dels departaments de la Generalitat, i ens que en depenen o adscrits, ser entitats o òrgans requeridors de les dades i documents que constin al Catàleg de dades i documents electrònics i que siguin necessaris per a la tramitació dels procediments de la seva competència.
Necessitar dades i/o documents dels ciutadans, per dur a terme els tràmits de les seves competències, que es trobin disponibles per consumir al Catàleg de dades i documents electrònics de la PICA.
Adequar les seves aplicacions de gestió, si s'escau, per obtenir les dades i/o documents de manera electrònica al Catàleg de la PICA.
Disposar d'autorització d'òrgan per poder consumir.
Permetre l'accés als seus empleats per consultar i requerir els productes disponibles al Catàleg de dades i documents electrònics de la PICA, mentre les seves aplicacions de gestió no ho facin de manera automàtica.
Complir amb les condicions d'accés determinades per l'emissor de les dades, entre aquestes, obtenir el consentiment dels interessats per a l'accés telemàtic d'aquestes dades o documents, quan sigui exigible d'acord amb la normativa de protecció de dades.
Estar dins la xarxa XCat i els seus potencials usuaris incorporats al directori corporatiu de la Generalitat.
El Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, en el seu capítol 3 sobre l'impuls a la interoperabilitat estableix en el seu article 19 que "totes les comunicacions de dades han de garantir la identitat de l'òrgan o persona sol·licitant, la disponibilitat, la identificació de la finalitat, l'acompliment dels terminis legalment establerts, la confidencialitat, la integritat i la recepció de les dades, així com les modalitats i sistemes de consulta, individual o per lots, d'acord amb el que preveu la legislació vigent i en particular en els termes previstos en la legislació sobre protecció de dades de caràcter personal.
Així mateix, s'ha de guardar la traça segura de totes les operacions efectuades".
Aquests condicionants els cobreix la PICA.
5.3 Què cal fer per ser requeridor d'informació?
Consultar el Catàleg de dades i documents electrònics de la PICA, accessible des del portal de l'empleat públic, per conèixer els productes disponibles a consumir.
Detectar els procediments en els quals es demana alguna dada o document disponible al Catàleg de dades i documents electrònics de la PICA.
Contactar amb la unitat d'organització o assimilat del departament perquè aquesta unitat sol·liciti a l'ODAE l'accés a la PICA.
La unitat d'organització o assimilat, amb el suport de l'ODAE, detectarà tots els procediments i òrgans del departament que cal que siguin consumidors dels diferents productes disponibles al Catàleg de dades i documents electrònics de la PICA.
L'òrgan o entitat requeridor, amb el suport de la unitat d'organització i l'àrea TIC, haurà d'identificar la següent informació:
a) El volum anual previst de consum del producte i la seva distribució temporal al llarg de l'any.
b) Les diferents maneres que es vol consumir el producte a partir de les definides al Catàleg de dades i documents electrònics:
Els modes d'agrupació de les sol·licituds de la informació: individual o per lots.
El tipus de modalitat de consum: pregunta/resposta, dades i certificats.
Temps d'obtenció de resposta: síncrona (en línia) o asíncrona (fora de línia).
Consum manual, és a dir per part de l'empleat públic, a través del frontal web PICA o consum automatitzat directament a través del backoffice (sistema d'informació) departamental.
c) Les finalitats (procediments que requereixen aquestes dades) per a les quals es consumiran, amb la referència normativa corresponent.
d) El sistema d'obtenció de l'autorització de l'usuari per accedir en el seu nom a les dades de tercers d'acord amb la LOPD.
e) El calendari previst d'inici de consum del producte.
f) Les aplicacions de gestió que caldrà adaptar, amb una estimació del temps requerit per fer-ho.
Aquesta informació l'àrea d'organització del departament l'enviarà a l'ODAE.
L'ODAE, un cop rebuda tota aquesta informació, planificarà les adaptacions i parametritzacions que calgui realitzar a la PICA per assumir la incorporació dels òrgans dels diferents departaments.
Des de l'ODAE es donarà suport tecnològic a les àrees TIC dels departaments per adaptar els seus backoffice (serveis d'informació) per poder realitzar la correcta connexió a la PICA, independentment de la tecnologia en què estiguin elaborats.
La unitat d'organització o assimilat donarà suport a l'entitat o òrgan requeridor del seu departament per preveure i realitzar totes les adaptacions necessàries del tràmit afectat, com són: adaptació de la normativa, modificació dels impresos de sol·licitud, adaptació del procediment intern del tràmit, alta d'usuaris a la PICA i formació per al seu ús.
Per poder consumir un producte per una finalitat específica cal demanar autorització a l'administrador funcional de la PICA mitjançant l'ODAE (Sol·licitud d'autorització d'òrgan).
La unitat d'organització o assimilat determinarà el o els administradors de la PICA del seu departament.
La concessió de l'autorització d'òrgan o entitat sempre serà efectuada per l'emissor, o per l'òrgan en qui delegui aquesta funció.
Una vegada efectuada l'autorització, l'administrador al departament crearà els grups que consideri oportuns i els assignarà els usuaris.
Els usuaris seran informats de les seves obligacions respecte de l'accés i l'ús de les dades i documents a què accedeixin.
Procediment a seguir per part d'un emissor d'informació
Disposar de dades i/o documents en format electrònic que s'ha detectat (per part del propi departament o a instància de tercers) que són necessaris per altres departaments o administracions públiques per dur a terme els serveis de la seva competència, i oferir-los de manera electrònica, amb la seva incorporació al Catàleg de dades i documents electrònics de la PICA.
Adequar els seus sistemes d'informació per connectar-se a la PICA.
Definir i disposar d'un acord de nivell de servei en relació amb les dades i/o documents que es publicaran en format electrònic.
Aquest acord de nivell de servei ha de contemplar aspectes de disponibilitat del servei, temps de resposta del servei, temps de resposta i resolució d'incidències...
Emetre resolució o altre instrument jurídic anàleg de regulació per la qual es posen a disposició les seves dades en el Catàleg de dades i documents electrònics, i s'hi estableixen les condicions d'accés.
6.3 Què cal fer per ser emissor d'informació?
6.3.1 El departament i entitats dependents o adscrits que tingui un òrgan interessat s'haurà de posar en contacte amb l'ODAE, indicant el seu interès en ser emissor d'informació.
També podrà ser l'ODAE qui es posi en contacte amb el departament si ha detectat que les dades i/o informació de què disposa és necessària per a altres departaments o administracions públiques (l'ODAE obtindrà prèviament dels departaments i altres administracions públiques els possibles requeridors de dades i/o informació).
6.3.2 La unitat d'organització del departament o assimilat, amb el suport de l'àrea TIC i de l'ODAE, haurà d'identificar el/s producte/es que vol oferir (la dada o document concret) perquè tenen demanda i, per a cadascun, relacionar sempre que sigui possible la següent informació:
a) Qui és l'òrgan responsable del fitxer.
b) Detectar actuals requeridors d'informació.
c) Una estimació del volum de dades o certificats que emet anualment el departament i la seva distribució temporal.
d) Les diferents maneres en què es vol oferir el producte:
Els modes d'agrupació de les respostes de la informació: individual o per lots.
El tipus de modalitat de consum: pregunta/resposta, dades, certificats, etc.
Temps d'obtenció de resposta: síncrona (en línia) o asíncrona (en diferit).
e) Valoració econòmica, temporal i tecnològica d'adaptació dels backoffices (sistemes d'informació) per poder realitzar la connexió a la PICA.
6.3.3 Enviar aquesta informació a l'ODAE en el termini màxim de 3 mesos.
6.3.4 L'ODAE integrarà aquesta informació, amb la resta d'informacions rebudes de tots els departaments i realitzarà una planificació anual de les dades i/o documents a integrar al Catàleg de dades i documents de la PICA, i farà la corresponent valoració, validació i priorització.
6.3.5 Des de l'ODAE es donarà suport tecnològic a les àrees TIC dels departaments per adaptar els seus backoffices (serveis d'informació) per poder realitzar la correcta connexió a la PICA, independentment de la tecnologia en què estiguin elaborats.
6.3.6 L'entitat o òrgan responsable de les dades o documents (òrgan emissor) donarà d'alta les dades o documents al Catàleg de dades i documents electrònics seguint les instruccions definides al manual d'usuari (document accessible al propi Catàleg de dades i documents electrònics), i realitzarà prèviament l'adequació dels seus backoffices o sistemes d'informació.
6.3.7 L'entitat o òrgan emissor informarà i posarà a disposició de l'ODAE l'Acord de nivell de servei de les dades i/o documents electrònics publicats.
6.3.8 L'entitat o òrgan emissor emetrà una resolució o altre instrument jurídic anàleg que determini que posa a disposició les seves dades per incorporar al Catàleg de dades i documents electrònics, i establirà les condicions d'accés a les seves dades.
6.3.9 L'entitat o òrgan emissor podrà sol·licitar auditories i informes de consum de les dades i documents que n'és l'òrgan o entitat emissor, així com dels òrgans i entitats, i dels usuaris autoritzats per requerir-los.
7.1 L'alta de noves dades i documents al Catàleg de dades i documents de la Generalitat s'efectuarà mitjançant una resolució, que es publicarà al DOGC, emesa per la Secretària de Funció Pública i Modernització de l'Administració.
7.2 L'oferta de les dades i documents dels quals l'entitat o òrgan emissor és la Generalitat s'integra en el Catàleg que gestiona el Consorci AOC, i per tant accessible a totes les administracions públiques catalanes.
7.3 El Catàleg de dades i documents de la Generalitat és accessible als ciutadans a través de la seu electrònica corporativa.
7.4 El Catàleg de dades i documents de la Generalitat és accessible als empleats públics a través del portal corporatiu de l'empleat públic.
7.5 La Secretaria de Funció Pública i Modernització de l'Administració ha de promoure els acords o convenis necessaris amb els òrgans, administracions públiques i institucions competents per a l'accés i obtenció de dades i documents per mitjans electrònics, i ha de garantir la seguretat, la integritat i la confidencialitat d'aquestes.
8.1 Paral·lelament a l'adequació tecnològica, s'haurà de realitzar una adequació organitzativa, procedimental i documental, i normativa.
Pel que fa a l'adequació normativa, els requisits d'accés a qualsevol servei públic i l'acreditació del seu compliment previstos a les convocatòries de pública concurrència o les disposicions reguladores de serveis, han d'establir que el ciutadà no aporti cap dada o document que estigui inclòs al Catàleg de dades i documents electrònics, i ha de ser l'entitat o l'òrgan gestor el que obtingui directament per mitjans electrònics i, si s'escau, amb el consentiment de la persona interessada, les dades i documents necessaris.
8.2 Totes les comunicacions de dades han de garantir la identitat de l'entitat o l'òrgan i/o persona sol·licitant, la disponibilitat, la identificació de la finalitat, l'acompliment dels terminis convinguts, la confidencialitat, la integritat i el no-repudi de les dades, així com les modalitats i sistemes de consulta, individual o per lots, d'acord amb el que preveu la legislació vigent i en particular en els termes previstos en la legislació sobre protecció de dades de caràcter personal.
Així mateix, es guardarà la traça segura de totes les operacions efectuades.
8.3 El protocol d'interoperabilitat es complementa amb la "Guia de suport per als administradors del Catàleg de dades i documents electrònics" que especifica en detall les accions que marca aquest protocol, i el "Manual d'usuari del Catàleg de dades i documents electrònics", que explica pas a pas el seu funcionament i utilització per part de les persones usuàries.
Ambdós documents estan disponibles a la documentació de suport del mateix Catàleg de dades i documents.
Als efectes d'aquest protocol, la terminologia bàsica utilitzada és la següent:
ANS: Acord de nivell de serveis.
Nivell de qualitat i funcionament del servei al qual es compromet l'òrgan propietari d'unes dades (emissor).
Aquest compromís engloba tant el funcionament operatiu del servei (temps de resposta, disponibilitat...) com les actuacions sobre el mateix (comunicació de noves versions, temps de resposta i resolució d'incidències...).
Catàleg de dades i documents electrònics: és la relació actualitzada de les dades i els documents de l'Administració de la Generalitat mateixa i d'altres administracions i institucions que es poden obtenir per mitjans telemàtics.
El Catàleg de dades i documents electrònics és gestionat per la Secretaria de Funció Pública i Modernització de l'Administració, concretament per l'Oficina per al Desenvolupament de l'Administració Electrònica i és consultable a través del portal de l'empleat públic.
Emissor: òrgan o entitat propietari d'unes dades i/o documents, propis de les seves competències, que posa a disposició de tots els òrgans i/o entitats de l'Administració de la Generalitat i de les administracions públiques catalanes el consum d'aquestes dades i/o documents de la seva competència mitjançant la plataforma tecnològica corporativa de la PICA.
Interoperabilitat: és la capacitat que tenen les organitzacions per compartir i reutilitzar la informació de què disposen en els seus sistemes i en els procediments als quals donen suport per assolir uns objectius comuns i fer possible l'intercanvi d'informació i coneixements entre aquests.
PICA: Plataforma d'Integració i Col·laboració Administrativa.
La PICA és la plataforma tecnològica que s'ha d'utilitzar per realitzar qualsevol tipus d'intercanvi de dades i informació entre els departaments de la Generalitat i organismes que en depenen, i entre aquests i altres administracions públiques catalanes i estatals; així com amb d'altres organismes externs.
La PICA és gestionada per la Secretaria de Funció Pública i Modernització de l'Administració, concretament per l'Oficina pel Desenvolupament de l'Administració Electrònica, amb el suport del CTTI, i és consultable a través del portal de l'empleat públic.
Portal GSIT: Portal gencat serveis i tràmits, que és la eina tecnològica que dóna suport a l'Oficina Virtual de Tràmits com a portal corporatiu de tramitació de la Generalitat de Catalunya.
Requeridor: òrgan o entitat de l'administració de la Generalitat que consumeix dades i/o documents electrònics per a la realització dels tràmits de la seva competència del Catàleg de dades i documents electrònics mitjançant la plataforma tecnològica corporativa de la PICA
Sistemes d'informació departamentals (backoffice): aplicacions de gestió que utilitzen els departaments per a la gestió interna de les seves dades i tràmits.